Kampala ky’ekibuga kya Uganda ekikulu. Ekibuga kirimu abantu akakadde kamu mu emitwalo abiri, mu kanaana mu bitaano mu ana mu bana era kye kisinga obunene mu Uganda. Kampala erimu eggombolola ttaano: Kampala Central, Kawempe, Makindye, Nakawa ne Lubaga. Kampala ky'ekibuga ekikulu eky’eggwanga lya Uganda. Kyatandikira ku busozi musanvu naye ng’olwaleero kigaziye ne kituuka ku busozi obuwerako. Kikulemberwa omukulembeze alondebwa obuteerevu ng’ekitiibwa ky’aweebwa kye kya "Lord Mayor". Meeya aliko kaakano era addukanya ekibuga Kampala ye Ssaalongo Lukwago Elias. Ekibuga kirimu ebifo ebiwerako. Ebifo eby'obulambuzi ebisinga bya buwangwa ate ng’ebindi bya byafaayo, ssaako amasinzizo ag’enjawulo. Ebimu ku bifo eby'ettutumu mulimu olubiri lwa Kabaka e Bulange - Mengo, amasiro ga Bassekabaka ba Buganda e Kasubi, akayanja ka Kabaka n'ebirala bingi. Agamu ku masinzizo agamanyiddwa mwe muli Lutikko y’e Lubaga, Lutikko y'e Namirembe, Bahai Temple e Kisaasi, omuzikiti gwa Gaddafi. Ebifo by'ebyafaayo mu kibuga Kampala mulimu ekkadiyizo ly’ebintu e Kamwokya, ekijjukizo ky’ameefuga, enkambi ya Kapere Lugard e Kampala-Mukadde n'ebirala.